Редуктор

Редуктор (латынча reductor – артка тартуучу, кайра келтирүүчү) – 1) айлануу учурун жана бурчтук ылдамдыкты өзгөртүүчү механизм. Демейде жабык, тиштүү, кээде червяктуу же гидравликалык болуп айырмаланат. Редуктордо тиш буроолуу кыймыл бергич, чынжырлуу кыймыл бергич, червяктуу кыймыл өткөргүч жана алардын түрдүү айкалыштары пайдаланылат; 2) баллондун же басымы кыйла жогору идиштин (газ, буу же суюктук бар) чыга беришиндеги басымды туруктуу кармап туруучу түзүлүштү Ал сактагыч жана бекиткич клапан милдетин аткарат. Редуктор газ ширеткич аппараттарда, суу хлорлогучка, сатураторго ж. у. с. орнотулат. Редуктордун негизги элементи – ийилгич жалпак мембрана менен байланышкан редукциялык клапан. Мембрананын бир жагына бурамалуу пружина, экинчи жагына газ же суюктук аракет кылат. Редуктор түз жана тескери аракет кылуучу болуп бөлүнөт. Аларда пружинанын аракети чөйрөнүн (газдын, суюктуктун) басымынын багытына же ага карама-каршы багытка дал келет. Ширетүүдө кычкылтек, суутек жана ацетиленди берүүнү жөнгө салуучу редуктор кеңири колдонулат.
Категория: Техника
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9